Vyf in ’n ry vir Red Bull kan by Mercedes spookMercedes se Lewis Hamilton. Foto: Christian Bruna/AFP. Die F1-seisoen is nog lank nie verby nie, maar ná Red Bull in die afgelope vyf wedrenne eerste oor die wenstreep gejaag het, kan ’n mens maar sê dat hulle tans die sterkste span in die sportsoort is. Daarbenewens het Max Verstappen van die begin tot die einde in Oostenryk voorgeloop om sy voorsprong bo Lewis Hamilton op die punteleer met 32 punte te rek. Dit is die eerste keer in ’n hele paar seisoene dat alles nie volgens plan vir Mercedes loop nie. Volgens die oudrenjaer Jan Lammers sorg ’n oorwinning of twee dat ’n renspan rustig in die aand slaap; dit is ’n goeie doepa teen onnodige spanning. “Nou ervaar Mercedes en Lewis eerstehands wat Red Bull en Max al die jare moes deurmaak. Hulle moet nou bontstaan om aan almal te verduidelik waarom hulle nie gewen het nie en dit sorg vir baie meer druk,” het Lammers gesê. Die verdedigende wêreldkampioen het ook tydens die afgelope wedren gekla dat sy motor skade opgedoen het toe hy oor die randversperrings gejaag het. Max Verstappen. Foto: Gonzalo Fuentes/AFP. Lammers kon egter geen fout met Hamilton se Mercedes-vuurwa vind nie. Hy meen trouens dat dit ’n verskoning kan wees. “Dit is wonderlik om te wen, maar dit kan ook lastig wees want jy leer niks daaruit nie. Daarteenoor motiveer ’n tweede of derde plek jou baie.” Red Bull se spanbaas, Christian Horner, het juis weer eens gewaarsku dat sy span nie té selfvoldaan moet wees nie. “Ons weet ons het die laaste vyf wedrenne gewen, maar daar is nog ’n lang pad om te stap en ons kan nie bekostig om dinge as vanselfsprekend te aanvaar nie. Ons moet aanhou om ons beste in elke wedren te gee,” het Horner gesê. “Silverstone (op 18 Julie) gaan inderdaad vir ons ’n groot uitdaging wees omdat dit vir die afgelope sewe jaar ’n veilige vesting vir Mercedes was. Maar daar gaan baie toeskouers wees en ons het uitstekende ondersteuners, dus kan ek nie wag om nog ’n vertoning te lewer waarop almal kan trots wees nie.”